"Domnul Hristos prin Biserica Sa, dorește ca noi oamenii să încercăm a gândi, a medita nu numai la trecerea obișnuită a vieții noastre prin această lume, cât și la sfârșitul vieții noastre, cât și la sfârșitul lumii", a spus Mitropolitul Teofan duminică la Mănăstirea Șoldana, unde a sfințit lumânărarul recent amenajat, un corp de chilii şi o troiţă.
În predica rostită la Sfânta Liturghie, Înaltpreasfinția Sa a explicat că Duminica Înfricoșătoarei Judecăți amintește de "ultima clipă a istoriei neamului omenesc, care coincide cu prima clipă a veșniciei, și anume, venirea Domnului nostru Iisus Hristos a doua oară, pentru a-i judeca pe cei vii și pe cei morți".
"Biserica ne cheamă să înțelegem că viața noastră, chiar dacă ni se pare a fi lungă, într-o zi tot se încheie", a spus IPS Teofan.
Mitropolitul Moldovei și Bucovinei a lămurit mai multe aspecte despre a doua venirea a Mântuitorului. "Judecata de Apoi, când va avea loc, de cine vom fi judecați și pentru ce vom fi judecați? Trei întrebări sfinte cu răspunsuri pe care Dumnezeu, prin Biserica sa, ni le oferă".
"Când va avea loc Judecata? Lucrul acesta nu îl știe decât Dumnezeu, pentru că e bine ca omul să nu îl știe. Dacă omul ar ști că Judecata ar fi peste veacuri, va cădea în lenevie, spunând: Mai sunt atâția ani până la sfârșitul lumii. Dacă am ști că vine foarte devreme, mulți dintre noi ne-am frământa, ne-am agita, am cădea, poate, în disperare, știind că vine sfârșitul lumii".
"Unde va fi Judecata? Spune Scriptura că în Valea lui Iosafat, adică un loc din Țara Sfântă. Dar acest lucru îl putem înțelege că Judecata va fi pe suprafața întregului Pământ, acolo unde oamenii au viețuit și vor viețui în ultima clipă a existenței acestei lumi", a explicat IPS Teofan.
"De Cine vom fi judecați? Spune Scriptura că vom fi Judecați de Hristos, de Apostoli și de toți Sfinții. Întreaga Judecată Dumnezeu a dat-o Fiului, ca El să ne judece, nu doar ca Dumnezeu, să ne judece și ca om, care a cunoscut ce înseamnă a fi om pe acest pământ purtător de trup, purtător de tristețe sau de bucurie, de prieteni sau de dușmani", a concluzionat ierarhul.
Starețul Mănăstirii Șoldana, Arhimandritul Nectarie Voroneanu, a primit distincția "Crucea Sfântului Ierarh Iosif cel Milostiv". Totodată, Gheorghe Macovei și Eugen Șoroagă au primit distincția "Crucea Sfântului Ierarh Dosoftei" pentru mireni pentru ajutorul oferit așezământului monahal.
Foto credit: Doxologia